Wat maak Covid-19 erger as griep? - Corona Krisissentrum
Tuis / COVID-19 / Wat maak Covid-19 erger as griep?
Wat maak Covid-19 erger as griep?
Almal het 'n opinie oor die Covid-19 Koronavirus, en talle mense deel graag hulle opinies op sosiale media. Sommige individue skaar hulle by die groep wat glo dat Covid-19 net griep is en dat die wêreld oordryf, terwyl ander glo dat Covid-19 ernstig is, en ons maar net almal by die reëls moet hou. Dan kry mens natuurlik altyd die handjievol wat glo dat Covid-19 nie eens bestaan nie. So wat is die feite, waaroor is die groot bohaai?
Covid-19 bestaan wel, en dit is nie SARS, MERS of griep nie. Dit is 'n unieke virus met unieke eienskappe.
Volgens data wat deur die Wêreldgesondheidsorganisasie (WGO) ingewin is, is griep en Covid-19 albei respiratoriese siektes wat deur klein druppeltjies vloeistof vanaf die neus en mond van iemand wat siek is, versprei.
Daar is egter belangrike verskille tussen griep en Covid-19.
Covid-19 word nie so doeltreffend oorgedra soos griep nie. Griep word in menige gevalle versprei deur individue wat besmet, maar nog nie siek is nie, wat blykbaar nie die geval is met Covid-19 nie.
Covid-19 veroorsaak egter 'n veel erger siektetoestand as seisoenale griep. Terwyl talle mense wêreldwyd immuniteit teen die griepstamme opgebou het, is Covid-19 'n nuwe virus waarteen niemand immuniteit het nie. Dit beteken dat meer mense vatbaar is vir die siekte, en party ernstig siek sal word of selfs sterf.
Die WGO skat dat jaarlikse griepepidemies wêreldwyd ongeveer 3 tot 5 miljoen gevalle van ernstige siektes en ongeveer 250 000 tot 500 000 sterftes tot gevolg het. Daar is ten tye van hierdie skrywe 3.43 miljoen bevestigde Covid-19 gevalle wêreldwyd, met 244 000 sterftes. Hierdie getalle is vanaf die uitbraak aan die einde van 2019. Daar is entstowwe en terapeutiese middels teen seisoenale griep, maar tans geen entstof en geen spesifieke behandeling vir Covid-19 nie. Indien meer mense teen griep ingeënt word, sal die sterfgevalle aan griep ook kan afneem.
Wêreldwyd sterf ongeveer 3,4% van die gerapporteerde Covid-19 gevalle. Ter vergelyking is die seisoenale griep sterftes gewoonlik minder as 1% van diegene wat besmet word.
Hoekom word ons nie ingehok vir seisoenale griep nie, maar wel vir Covid-19? Ons staan nog 'n kans om Covid-19 onder beheer te bring, en baie sterftes te voorkom. Elke lewe maak saak. Dit is egter onmoontlik om seisoenale griep te beheer en in te hok.
Hierdie verskille beteken dat dokters nie Covid-19 presies kan behandel soos wat hulle griep behandel nie. Daar is egter genoeg ooreenkomste wat daarvoor sorg dat die mediese navorsing nie van heel voor af hoef te begin nie. Baie lande belê al dekades in die opbou van hul stelsels om griep op te spoor en daarop te reageer, en kan hierdie stelsels gebruik om Covid-19 te bestry.